

**PRESSEMEDDELELSE**Fredag 24. april 2020

**Grønlands eneste fiskerimesse afvikles som planlagt dette efterår**

På trods af den nuværende situation, hvor corona-pandemien spænder ben for afviklingen af arrangementer med større forsamlinger, forventer arrangør Aalborg Kongres & Kultur Center (AKKC) og øvrige samarbejdspartnere på at kunne afvikle dette års PolarExpo / Fishing & Hunting-messe, som finder sted i dagene 6.-8. oktober i Ilulissat Hallen i Grønlands tredjestørste by.

**Fokus på både fiskeri og jagt**
PolarExpo / Fishing & Hunting, der indtil i år er blevet afviklet under navnet PolarFish, er Grønlands eneste fagmesse indenfor fiskeri og jagt. I år er ingen undtagelse, og messes fysiske rammer udvides med omkring 400 kvadratmeter brutto i form af en mobil telthal, som Avannaata Kommune har investeret i. Denne udvidelse skyldes, som det nye navn indikerer, at messen i år og fremover også vil fokusere på jagt, hvor fokus tidligere udelukkede har været på fiskeri.

Den store fagmesse afvikles hvert andet år tiltrækker både udstillere såvel som besøgende fra hele Grønland samt udlandet, og i løbet af de tre dage, hvor PolarExpo / Fishing & Hunting løber af stablen, præsenteres sidstnævnte for det nyeste grej til fangst og nu også jagt. Som altid byder også dette års messe på en række foredrag samt seminarer, der dykker ned i og opdaterer interessenter på de seneste trends inden for de to fagområder.

**Forberedelserne går som planlagt**
Borgermester i Avannaata Kommune, Palle Jerimiassen, er, trods den nuværende ekstraordinære situation, fortrøstningsfuld og glæder sig til at afvikle PolarExpo / Fishing & Hunting 2020:

- Det glæder mig at kunne fortælle, at planlægningen til PolarExpo / Fishing & Hunting 2020, trods omstændigheder, går som planlagt. Jeg og alle øvrige involverede i messen er således optimistiske, og vi glæder os meget til at kunne slå dørene op til dette års messe, lyder det fra Palle Jerimiassen.

Den store fiskerimesse fandt senest sted i 2018, dengang under navnet PolarFish, hvor intet mindre end 1800 besøgende lagde vejen forbi messen i den vestgrønlandske by, Sisimiut.